Anexa nr. 8

La Politica de Protecție a Copilului

**Tipurile de violență**

În conformitate cu legea nr. 140/14.06.2013 privind protecția specială a copiilor în situație de risc și a copiilor separați de părinți, legea nr. 45-XVI/1.03.2007 cu privire la prevenirea și combaterea violenței în familie, și instrucțiunile privind mecanismul intersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului (aprobate prin hotărârea guvernului nr. 270/08.04.2014):

**Abuz față de copil-**forme de rele tratamente produse de către părinți/reprezentanți legali/îngrijitori sau de orice altă persoană aflată în poziție de răspundere, putere ori în relație de încredere cu copilul, care produc vătămare actuală sau potențială asupra sănătății acestuia și îi pun în pericol viața, dezvoltarea, demnitatea și moralitatea.

**Abuz fizic**-vătămare intenționată a integrității corporale ori a sănătății copilului prin lovire, îmbrâncire, trântire, tragere de păr, înțepare, tăiere, ardere, strangulare, mușcare, în orice formă și de orice intensitate, prin otrăvire, intoxicare, alte acțiuni cu efect similar; orice pedeapsă corporală și oricare alte forme de tortură, tratament sau pedeapsă crudă, inumană sau degradantă; agresiune fizică și hârțuire fizică întreprinse de către adulți sau alți copii.

**Abuz psihologic**-acționare psihică asupra copilului, unică sau repetată, atitudine neglijentă sau ostilă, alte comportamente ale adulților sau ale altor copii (ofense, luare în derâdere, înjurare, insultare, poreclire, șantaj, distrugere demonstrativă a obiectelor personale, amenințări verbale, izolare de prieteni, interzicerea frecventării instituției de învățământ, privarea accesului la informații), care provoacă copilului deformări ale autoaprecierii, pierderea încrederii în sine și care complică procesul de dezvoltare și socializare a copilului

**Abuz sexual**-incitarea sau constrângerea unui copil de a se implica în orice fel de activitate sexuală ilegală sau psihologic dăunătoare. Abuzul sexual include:

* **incest:** orice relație sexuală între rude unite prin legătură de sânge sau prin alianță.;
* **viol:** raportul sexual săvârșit prin constrângere fizică sau psihică a copilului sau profitând de imposibilitatea acestuia de a se apăra ori de a-și exprima voința;
* **hârțuire sexuală:** orice formă de comportament fizic, verbal sau nonverbal, de natură sexuală, care lezează demnitatea copilului ori creează o atmosferă neplăcută, ostilă, degradantă, umilitoare sau insultătoare;
* **prostituție infantilă:** folosirea copilului pentru activități sexuale, contra cost sau contra oricăror altor avantaje materiale;
* **pornografie infantilă:** producerea, distribuirea, difuzarea, importarea, exportarea, oferirea, vinderea, schimbarea, folosirea sau deținerea de imagini sau alte reprezentări ale unuia sau ale mai multor copii implicați în activități sexuale explicite, reale sau simulate, ori de imagini sau alte reprezentări ale organelor sexuale ale unui copil, reprezentate de manieră lascivă sau obscenă, inclusiv în formă electronică;
* **molestare:** mângâierea zonelor intime, sărutarea copilului, obligarea copilului de a atinge părțile intime ale abuzatorului;
* **căsătoria timpurie sau logodna** copiilor care implică relații sexuale: căsătorie în care una sau ambele părți sunt căsătorite fără acceptul ei sau al lui sau împotriva voinței ei sau a lui, sau când acceptul nu este valid.

**Trafic de copii**

Recrutarea, transportarea, transferul, adăpostirea sau primirea unui copil, precum și darea sau primirea unor plăți ori beneficii pentru obținerea consimțământului unei persoane aflate în poziție de răspundere, putere ori în relație de încredere cu copilul, în scopul:

* exploatării sexuale, comerciale și necomerciale, în prostituție sau în industria pornografică;
* exploatării prin muncă sau prin servicii forțate;
* practicării cerșetoriei sau în alte scopuri josnice;
* exploatării în sclavie sau în condiții similare sclaviei, inclusiv în cazul adopției ilegale;
* folosirii în conflicte armate;
* folosirii în activități criminale;
* prelevării organelor sau țesuturilor umane;
* abandonării în străinătate;
* vânzării sau cumpărării.

**Neglijarea copilului**

Omisiunea, voluntară sau involuntară, a unei persoane care are responsabilitatea creșterii, îngrijirii sau educării copilului, de a lua orice măsură subordonată acestei responsabilități, fapt care pune în pericol viața, dezvoltarea fizică, mentală, spirituală, morală sau socială, integritatea corporală, sănătatea fizică sau psihică a copilului. Neglijarea se poate prezenta sub mai multe forme:

* **neglijare alimentară:** privarea de hrană, absența din meniul copilului a mai multor alimente esențiale pentru dezvoltare, mese neregulate, alimente nepotrivite sau administrate necorespunzător vârstei copilului;
* **neglijare vestimentară:** haine nepotrivite pentru anotimp, haine nepotrivite mărimii copilului, haine murdare, lipsa hainelor;
* **neglijarea igienei:** igienă corporală necorespunzătoare, mirosuri respingătoare, prezența paraziților;
* **neglijare medicală:** absența îngrijirilor necesare, omiterea vizitelor de control, neaplicarea tratamentelor prescrise de medic, nesolicitarea serviciului de urgență la necesitate;
* **neglijarea educațională**: neșcolarizarea copilului, interzicerea de a frecventa activitățile/instituțiile extrașcolare, neimplicarea în procesul de monitorizare a progreselor școlare;
* **neglijare vestimentară:** haine nepotrivite pentru anotimp, haine nepotrivite mărimii copilului, haine murdare, lipsa hainelor;
* **neglijarea igienei:** igienă corporală necorespunzătoare, mirosuri respingătoare, prezența paraziților;
* **neglijare medicală:** absența îngrijirilor necesare, omiterea vizitelor de control, neaplicarea tratamentelor prescrise de medic, nesolicitarea serviciului de urgență la necesitate;
* **neglijarea educațională:** neșcolarizarea copilului, interzicerea de a frecventa activitățile/instituțiile extrașcolare, neimplicarea în procesul de monitorizare a progreselor școlare;
* **neglijarea emoțională:** lipsa atenției, a semnelor de afecțiune și a cuvintelor de apreciere;
* **lăsarea copilului fără supraveghere:** acțiune prin care un copil este părăsit, lăsat fără îngrijire de către părinții săi sau de către persoanele care au obligații legale de întreținere față de copil.

**Exploatarea prin muncă a copilului -** munca ce prin natura sa sau prin condițiile în care se exercită este susceptibilă de a dăuna sănătății, securității sau moralității copilului.